الٹرا فلٹریشن (یو ایف)

الٹرا فلٹریشن ہک ٹیکنالوجی ہے جیہڑی پاݨی یا کئی ٻئے مائع کوں صاف کرݨ کیتے ورتیندی ہے۔ ایندے وِچ ہک خاص قسم دے فلٹر دا استعمال تھیندے جیہڑا مائع دے اندر موجود بہوں نکے نکے ذرّیاں کوں الگ کر ݙیندے۔ ایں فلٹر دے سوراخ بہوں چھوٹے ہوندن، عام طور تے 0.001 مائیکرون توں 0.1 مائیکرون دے درمیان۔ ایں کارݨ اے وݙے مالیکیولز، پروٹینز، بیکٹیریا، وائرس تے کولائیڈز کوں تاں روک ݙیندے پر پاݨی دے مالیکیولز تے کجھ آئنز کوں گذرݨ ݙیندے۔

ایندے کم کرݨ دا طریقہ

الٹرا فلٹریشن دے عمل وِچ، مائع (جیویں پاݨی) کوں دباؤ دے تحت ہک خاص جھِلّی (میمبرین) دے پاروں گزاریا ویندے۔ اے جھِلّی اتنی باریک سوراخاں آلی ہوندی ہے کہ صرف پاݨی تے کجھ چھوٹے مالیکیولز ای پار تھی سڳدن، وݙے ذرّے جھِلّی دے اتوں ای رہ ویندن۔ ایں طرح پاݨی صاف تھی ویندے۔

الٹرا فلٹریشن دے فائدے:

1. بیکٹیریا تے وائرسز دا خاتما: اے 99.99% بیکٹیریا تے وائرس کوں پاݨی توں الڳ کر ݙیندی اے۔

2. بغیر کیمیکلز دے: اے عمل کہیں کیمیائی ملاوٹ دے بغیر تھیندے۔

3. توانائی دی بچت: ٻہوں سارے ٹیکنالوجیز دے مقابلے وِچ ایندے وِچ توانائی گھٹ لڳدی ہے۔

4. آپوں ڄاݨ آلے نظام: ایں کوں چلاوݨ تے سنبھالݨ ٻہوں سوکھا ہے۔

استعمال
پاݨی دی صفائی: پيوݨ والے پاݨی کوں صاف کرݨ کیتے۔

صنعتاں وِچ: کھیر، جوس، تے ٻیاں کھاوݨ پیوݨ آلیاں شئیاں کوں صاف کرݨ کیتے۔

ویسٹ واٹر ٹریٹمنٹ: گندے پاݨی کوں صاف کر کے ورتاوݨ لائق بݨاوݨ کیتے۔

دوائیاں دی تیاری: دوائیاں دے کماں وِچ وی اینکوں ورتیا ویندے۔

الٹرا فلٹریشن دے کجھ نقصان

مہنگی جھِلّی: ایندے وِچ استعمال تھیوݨ آلی جھِلّی مہنگی ہوندی ہے تے اوکوں وقتاً فوقتاً بدلݨا پوندے۔

دباؤ دی لوڑ: ایں نظام کیتے ہک مخصوص دباؤ دی لوڑھ ہوندی ہے۔

سوراخ دا بند تھیوݨ: جے پاݨی وِچ گند زیادہ ہووے تاں جھِلّی دے سوراخ جلدی بند تھی سڳدن۔

الٹرا فلٹریشن ہک موثر طریقہ ہے پاݨی تے ٻیاں مائعات کوں صاف کرݨ دا، جیہڑا سائنس تے انجینئرنگ دے میدان وِچ ٻہوں مقبول تھیندا ویندے۔تحقیق، اسماعیل بھٹہ

حوالے